Ǹdzóe biá. Azaf. 2Bomán ayéngá ai miǹtag ású Zāmbá ngul dzǎn, sɔán Zambá Yākɔb. 3Dzumán biá, mǐ kudu məzíg, bomán ḿbɛ, ai mvɛ́d oyəŋ, ai tɔ́ŋ. 4Lɔ́ŋán tɔ́ŋ ai mətíé mə́ ngɔn, ábōm ngɔn ású ámǒs ábóg dáán. 5Lə́ nə̄ mvéndé ású Ísraɛ̂l, abéndé Zambá Yákɔb, 6tə́bə́gá yǎ á ngāvə́ Yósəb, éyɔŋ á ngákə lúman ai Égîptɛn: Mawóg ńkɔ̄bɔ̄ yā mābə́ yǎ kig wóg: 7mə ngávaa nyé m̀bəgə étúl, mɔ́ móé mə́ wōā ḿbəgə á sí. 8Éyɔŋ o lɔ́ŋɔ ekígá éyɔŋ bə́ tíbili wa, ńdɔ mə ngákode wa, mə ngáyalan wa á zāŋ ńkulu étē; mə ngábóbolo wa babi ai məndím mə́ Mēríba. 9Vógólo, ǎyōm dáma, malə́b wā, ǎ Ísraɛ̂l, ngə́ ó tɔ̄á ma dzǎm vógolo ! 10Tə zambá bədzín a tɔbɔ ábə wa, tə walugu zambá ḿfə̄. 11Ma, Ńtondôbə mə̄ nə́ Zambá woe, mə̄ ngábɔ̄ nâ ó bɛd Égîptɛn. Ndamígi anyu dóe, éyɔŋ tə mǎyī dɔ́ dzáIi ! 12Hədá, ayóm dámā lá ndzí kig vógólo kíŋ dzama, Ísraɛ̂l a ndzí kig ma bɔ̌ mə̄wóg. 13Ńdɔ̄ hḿ mə̄ ngádzóge bɔ́ âlɛ̌d ńnə́m dábán, bə́ ngatoŋ hə mələ́bə́gá yā ńnə̄m wábán. 14É é ! Ngə́ áyɔŋ dámā lə́ vógólo tə́ mā ! Ngə́ Ísraɛ̂l a wulúgu tə́ á məzěn máma ! 15Ngə́ mə vóló sámā mīńzízíŋ míé ánā etíe etíé, ngə́ mə m̀vəŋán wɔ́ wáma á nyɔ́l bətíbili bóé ánā. 16Ngə́ miǹzízíŋ mí Ńtondôbə mí ńyəgə́ nyé aná ! Ngə́ yə etiliga dzábán yáyi bɔ̌ nālá á ńtīē kɔ́m. 17Ngǎ ngə́ a tɔŋ Ísraɛ̂l ai fuláwa yǎ óvə̄ga ǎ ngatɔŋ nyé ai wé məfan.